Iуащхьэмахуэ лъапэ щызэхуос
ЩIэныгъэхэмкIэ Урысей Академием и Къэбэрдей-Балъкъэр щIэныгъэ центрым Прикладной математикэмрэ автоматизацэмкIэ и институтымрэ Бэрбэч ХьэтIутIэ и цIэр зезыхьэ Къэбэрдей-Балъкъэр къэ-рал университетымрэ я щIэныгъэлI-хэр Терскол дэт «Вольфрам» пансионатым накъыгъэм и 17 — 21-хэм щызэхуэсынущ. Абы щрагъэкIуэкIынущ «Прикладной математикэм- рэ физикэмрэ щыщыIэ Iуэхугъуэхэм ятеухуауэ» щIэныгъэ конференцыр.
Зэхуэсым и программэм къызэрыщыгъэлъэгъуамкIэ, абы екIуэлIэнущ дунейпсо щIэныгъэлI цIэрыIуэхэу, IэщIагъэлI Iэзэхэу 40-м щIигъу. Конференцым къриубыдэу лэжьэнущ ЩIэныгъэлI ныбжьыщIэхэм я школри. Мы махуэхэм къриубыдэу зэхуэсым ягъэхьакIэщ доклад 338-рэ. Абы хэтыну гукъыдэж ящIащ цIыху 300-м щIигъум.
Конференцым щыпащэнущ 2015, 2016 гъэхэм зэхашауэ щыта Урысей-Китай дунейпсо щIэныгъэ зэхуэсхэм. Статистикэм къызэригъэлъагъуэмкIэ, блэкIа илъэсхэм хэпщIыкIыу нэхъыбэ хъуащ а щIэныгъэ зэIущIэм кърихьэлIэну гукъыдэж зыщIхэм. Псом хуэмыдэу гуапэ пщохъу Урысей Федерацэм, къапщтэмэ, Къэбэрдей-Балъкъэрым щыщ щIэныгъэлI ныбжьыщIэ куэд конференцым хэтыну зэрыхуейр. Зэхуэсым и мурад нэхъыщхьэр щIэныгъэлIхэр математикэмкIэ я Iуэху еплъыкIэщIэхэмкIэ, гупсысэщIэхэмкIэ зэдэгуэшэнырщ, студентхэм, аспирантхэм, щIэныгъэлI цIэрыIуэхэм яку дэлъ зэпыщIэныгъэхэр, зэдэлэжьэныгъэр гъэбыдэнырщ. А псори хуабжьу сэбэп хъунущ Къэбэрдей-Балъкъэр Республикэм щIэныгъэм адэкIи зыщиужьыным, IэщIагъэлI Iэзэхэр къихъуэным.
ЩIэныгъэлIхэм я зэхуэсыр къызэгъэпэщыныр икIи егъэкIуэкIыныр деIыгъ Къэхутэныгъэ инхэмкIэ Урысей фондым. Абы ипэ къихуэу къыдагъэкIынущ ящIыну докладхэр зытеухуа Iуэхугъуэ нэхъыщхьэхэр зэрыт тхылъ щхьэхуэ. ЩIэныгъэлI ныбжьыщIэхэм я къэхутэныгъэ нэхъ купщIафIэхэр къыщыгъэлъэгъуа лэжьыгъэхэр щIыхь, фIыщIэ тхылъхэмкIэ ягъэпэжэнущ.
ЖЫЛАСЭ Маритэ.
